ศก.ไทยสะดุดโตต่ำกว่า4%ชี้หมดแรงส่ง
เศรษฐกิจไทยอาจเจอตอ โตได้น้อยกว่าที่คาด
1 ก.ย. 2554

เศรษฐกิจไทยอาจเจอตอ โตได้น้อยกว่าที่คาด
ศูนย์วิจัยกสิกรไทย วิเคราะห์ว่า การบริโภคและการลงทุนของภาคเอกชนซึ่งขยายตัวในอัตราที่ต่ำที่สุดในรอบกว่า 1 ปีครึ่ง ในเดือน ก.ค. 2554 สะท้อนให้เห็นถึงความอ่อนไหวของทิศทางการจับจ่ายใช้สอยของภาคเอกชนที่มาจากปัญหาค่าครองชีพ โดยเฉพาะในส่วนของราคาสินค้าอุปโภคบริโภคและราคาพลังงานในประเทศ ขณะที่ภาวะต้นทุนการผลิตที่ได้รับแรงหนุนพร้อมกันหลายด้านก็เพิ่มความเปราะบางต่อภาคธุรกิจ ซึ่งระดับความรุนแรงจะเพิ่มสูงขึ้นในกรณีของผู้ประกอบการในภาคการส่งออก เนื่องจากในอีกด้านหนึ่งจะต้องเผชิญกับโจทย์การชะลอตัวของเศรษฐกิจแกนหลักของโลก ทั้งในส่วนของสหรัฐ ยุโรป ญี่ปุ่น จีน และเอเชีย
ศูนย์วิจัยกสิกรไทย ประเมินว่า ทิศทางเศรษฐกิจไทยในช่วงที่เหลือของปี 2554 จะกระเตื้องขึ้นจากมาตรการเศรษฐกิจของรัฐบาลที่ทยอยประกาศออกมา ทั้งในส่วนของมาตรการลดราคาพลังงาน ขอความร่วมมือจากผู้ประกอบการในการตรึงราคาสินค้า การปรับเพิ่มรายได้ และสินค้าเกษตร อาจส่งผลช่วยหนุนบรรยากาศการใช้จ่ายภายในประเทศ ซึ่งก็น่าที่จะช่วยหักล้างผลด้านลบจากปัจจัยเสี่ยงในต่างประเทศที่กดดันภาคการส่งออกของไทยลงได้บางส่วน 
ทั้งนี้ แม้ว่ามุมมองในเชิงบวกที่คาดหวังต่อการขยับสูงขึ้นของการใช้จ่ายในประเทศของภาคเอกชน และการฟื้นตัวของภาคการผลิต แต่ศูนย์วิจัยกสิกรไทย ประเมินว่า เศรษฐกิจไทยในปีนี้อาจขยายตัวได้แค่ 3.8% ในกรณีพื้นฐาน ซึ่งต่ำกว่าประมาณการเดิมที่คาดไว้ว่าน่าจะเติบโตได้ 4%